Κανονισμός (ΕΚ) αριθ. 1230/2000 της Επιτροπής

της 13ης Ιουνίου 2000

για παρέκκλιση, για την περίοδο εμπορίας 2000/2001 από τον κανονισμό (ΕΚ) αριθ. 661/97, όσον αφορά την τελευταία προθεσμία κατανομής από τα κράτη μέλη των ποσοστώσεων μεταποιημένων προϊόντων με βάση τις τομάτες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε τελευταία από τον κανονισμό (ΕΚ) αριθ. 2701/1999(2), και ιδίως το άρθρο 6 παράγραφος 5,

Εκτιμώντας τα ακόλουθα:

(1) Ο κανονισμός (ΕΚ) αριθ. 2201/96 προβλέπει στο άρθρο 6 παράγραφος 4, ότι τα κράτη μέλη διανέμουν, μεταξύ των μεταποιητικών επιχειρήσεων της επικράτειάς τους, τις ποσότητες που τους έχουν κατανεμηθεί, ανάλογα με τον μέσο όρο των παραχθεισών ποσοτήτων για τις οποίες τηρήθηκε η ελάχιστη τιμή κατά τις τρεις περιόδους εμπορίας που προηγήθηκαν της περιόδου για την οποία πραγματοποιείται η κατανομή.

(2) Ο κανονισμός (ΕΚ) αριθ. 661/97 της Επιτροπής, για τη θέσπιση των λεπτομερειών εφαρμογής του κανονισμού (ΕΚ) αριθ. 2201/96 του Συμβουλίου, όσον αφορά το καθεστώς ποσοστώσεων των μεταποιημένων προϊόντων με βάση τις τομάτες(3), όπως τροποποιήθηκε από τον κανονισμό (ΕΚ) αριθ. 2807/98(4), προβλέπει στο άρθρο του 7 παράγραφος 1, ότι όταν οι αρμόδιες αρχές κράτους μέλους έχουν ελέγξει κατά πόσον οι αιτήσεις για ενίσχυση τηρούν τις διατάξεις και έχουν ήδη στην κατοχή τους όλα τα στοιχεία που είναι απαραίτητα για την πραγματοποίηση της κατανομής, κατανέμουν συγκεκριμένη ποσότητα νωπής τομάτας σε κάθε μεταποιητική επιχείρηση. Το άρθρο 1 παράγραφος 1 του εν λόγω κανονισμού προβλέπει ότι η κατανομή που προβλέπεται στο άρθρο 6 παράγραφος 4, του κανονισμού (ΕΚ) αριθ. 2201/96 πραγματοποιείται από τα κράτη μέλη, το αργότερο έως τις 31 Μαΐου που προηγείται κάθε περιόδου εμπορίας.

(3) Οι ιταλικές αρχές ανέφεραν στην Επιτροπή ότι διοικητικές δυσκολίες δεν τους επιτρέπουν να τηρήσουν την ημερομηνία της 31ης Μαΐου και ζήτησαν παράταση έως τις 20 Ιουνίου 2000. Στην περίσταση αυτή, πρέπει εξαιρετικά και μόνο για την περίοδο εμπορίας 2000/2001, να παραταθεί η ημερομηνία αυτή έως τις 20 Ιουνίου 2000.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων προϊόντων με βάση τα οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την περίοδο εμπορίας 2000/2001, τα κράτη μέλη μπορούν να καθυστερήσουν έως τις 20 Ιουνίου 2000, τελευταία προθεσμία, την κατανομή των ποσοστώσεων μεταξύ των μεταποιητικών επιχειρήσεων των εγκατεστημένων στην επικράτειά τους, όπως προβλέπεται στο άρθρο 1, παράγραφος 1 του κανονισμού (ΕΚ) αριθ. 661/97.

Άρθρο 2

Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Ιουνίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 29.

(2) ΕΕ L 327 της 21.12.1999, σ. 5.

(3) ΕΕ L 100 της 17.4.1997, σ. 41.

(4) ΕΕ L 349 της 24.12.1998, σ. 34.